รัฐบาล คุมเข้มโฆษณาอวดอ้างสรรพคุณเกินจริง หากฝ่าฝืนมีโทษทั้งปรับและจำคุก
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวในรายการรัฐบาลเล่าเรื่องกับทีมนารีสโมสร ว่า สำนักงานคณะกรรมการคุ้มครองผู้บริโภค (สคบ.) ได้ออกประกาศคณะกรรมการว่าด้วยการโฆษณา เรื่องแนวทางการใช้ข้อความโฆษณาที่มีลักษณะเป็นการยืนยันข้อเท็จจริงอันยากแก่การพิสูจน์ และแนวทางการพิสูจน์เพื่อแสดงความจริงเกี่ยวกับข้อความโฆษณา พ.ศ.2565 ที่มีผลใช้บังคับตั้งแต่วันที่ 13 มกราคมที่ผ่านมา  ซึ่งมีสาระสำคัญ ในการห้ามใช้ข้อความโฆษณาที่ผ่านสื่อโฆษณาใดก็ตามที่อวดอ้างสรรพคุณที่ไม่สามารถพิสูจน์ได้ หรือหากเป็นภาษาต่างประเทศจะต้องมีภาษาไทยกำกับข้อความที่เป็นสาระทุกครั้ง นอกจากนี้ยังห้ามไม่ให้มีข้อความปัดความรับผิดชอบ อาทิ สงวนสิทธิ์การเปลี่ยนแปลงต่างๆ โดยไม่ต้องแจ้งให้ทราบล่วงหน้า ภาพสินค้าเป็นเพียงตัวอย่าง อาจไม่ตรงกับรุ่นที่จัดโปรโมชั่น รวมถึงห้ามใช้ข้อความที่มีการเปรียบเทียบกับคู่แข่งหรืออ้างอิงผลวิจัยสถิติต่างๆ เช่น ใช้แล้วผิวขาวภายใน 15 วัน  ยอดขายดีอันดับ 1  10 ปีซ้อน เป็นต้น ทั้งนี้ หากคณะกรรมการว่าด้วยการโฆษณาเห็นว่ามีเหตุอันควรสงสัยว่าข้อความใดที่ใช้ในการโฆษณาเป็นเท็จหรือเกินความจริง คณะกรรมการฯ อาจออกคำสั่งให้นำข้อมูลมาพิสูจน์เพื่อแสดงความจริงได้ และในกรณีเร่งด่วน คณะกรรมการฯจะออกคำสั่งระงับการโฆษณาดังกล่าวเป็นการชั่วคราวจนกว่าจะทราบผลการพิสูจน์ได้ ทั้งนี้ ผู้ที่ฝ่าฝืนหรือไม่ปฏิบัติตามคำสั่ง มีโทษจำคุกไม่เกิน 6 เดือน หรือปรับไม่เกิน 100,000 บาทหรือทั้งจำทั้งปรับ ประชาชนสามารถแจ้งเรื่องร้องเรียนได้ที่ สายด่วน สคบ. 1166